KIRJALLINEN KYSYMYS E-2881/02

esittäjä(t): Theresa Villiers (PPE-DE) ja Charles Tannock (PPE-DE) komissiolle

(14. lokakuuta 2002)

Aihe: Irlantilaisten sanomalehtien myynti

1. Onko komissio tietoinen, että sanomalehtienjakeluyritysten on maksettava Irlannissa kuljetusmaksuja kaikkien Yhdistyneessä kuningaskunnassa ilmestyvien sanomalehtien vastaanottamisesta ja myymisestä, mutta vastaavia maksuja ei tarvitse maksaa johtavista irlantilaisista lehdistä, kuten Irish Independent, Irish Times ja Irish Examiner, joista jälkimmäisen kohdalla poikkeuksena tosin on Munsterin provinssi?

2. Onko komissio tietoinen, että nämä kuljetusmaksut ylittävät selvästi vähittäishintaindeksin?

3. Entä onko komissio tietoinen, että Pohjois-Donegalissa brittiläiset ja pohjoisirlantilaiset sanomalehtienjakeluyritykset Menzies ja WNS hallitsevat sanomalehtien jakelua sopimuksilla, jotka takaavat yksinoikeuden jakeluun tietyllä alueella ja mahdollistavat näin ollen kuljetusmaksujen perimisen ja laskuttamisen punnissa eurojen asemesta?

4. Onko komissio tietoinen, että irlantilaiset sanomalehtikustantajat hoitavat tuotteidensa jakelun Yhdistyneessä kuningaskunnassa yksinoikeuteen perustuvilla jakelusopimuksilla, minkä seurauksena brittiläisillä ja pohjoisirlantilaisilla jakeluyrityksillä ei ole mahdollisuutta vapaasti valita tavarantoimittajaa ja niiden on lisäksi maksettava vähittäishintaindeksin ylittäviä kuljetusmaksuja, joihin usein sisältyy tarpeeton kaksoistoimitus?

5. Aikooko komissio tutkia, aiheutuuko yksinoikeuteen perustuvasta alueellista jakelusta ja kuljetusmaksuista laittomia ja kohtuuttomia rajoituksia englanninkielisten sanomalehtien kaupalle Yhdistyneen kuningaskunnan ja Irlannin eri alueiden välillä?

6. Vaikeuttaako tällainen toiminta sisämarkkinoiden ja yhteiseurooppalaisten tuotteiden syntymistä hidastaen samalla kulttuurivaihtoa?

7. Heikkeneekö lehtien saatavuus maaseudulla ja yhteiskunnasta syrjäytyneillä kaupunkialueilla vähentäen siten sosiaalista hyvinvointia?

8. Entä onko seurauksena laiton tulonsiirto pieniltä itsenäisiltä yrittäjiltä suurille liikeyrityksille, joiden väliset sopimukset synnyttävät kartelleja?

Mario Montin komission puolesta antama vastaus

(27. marraskuuta 2002)

Komissio on tietoinen jäsenvaltioissa ja siten myös Yhdistyneessä kuningaskunnassa(1) käytössä olevista kuljetusmaksuista, jotka liittyvät sanomalehtien jakelujärjestelmiin. Irlannin nykyisestä järjestelmästä komissiolla ei kuitenkaan ole tarkkoja tietoja.

Jos arvoisan parlamentin jäsenen mainitsema yksinoikeusjakelu perustuu kustantajien, tukkumyyjien ja lehtimyyjien välisiin sopimuksiin, sitä saattavat koskea yhteisön kilpailusäännöt, kuten EY:n perustamissopimuksen 81 artiklassa on säädetty. Tässä yhteydessä on erityisen tärkeää ottaa huomioon myös ryhmäpoikkeusasetus (EY) N:o 2790/1999(2) ja vertikaalisia kilpailunrajoituksia koskevat suuntaviivat(3). Lisäksi on syytä palauttaa mieleen, että Euroopan yhteisöjen tuomioistuin hyväksyi heinäkuussa 1985 antamassaan Binon-tuomiossa(4) sopimuksiin perustuvan sanomalehtien jakelujärjestelmän tehokkuusedut. Tosin tuolloin kyseessä olleen valikoivan jakelujärjestelmän tehokkuusetujen hyväksymiselle tuomioistuin asetti EY:n perustamissopimuksen 81 artiklaan perustuvia ehtoja, kuten sen, että jakelijat on valittava puolueettomasti tasapuolisten ja laadullisten kriteerien perusteella.

Komissiolle ei ole jätetty kysymyksessä kuvatusta tilanteesta yhteisön kilpailusääntöihin perustuvaa ilmoitusta tai kantelua. Komissio ei myöskään ole saanut yhtään todistetta siitä, että Irlannissa myytävien irlantilaisten ja brittiläisten sanomalehtien tukkuhintojen erot tai yksinoikeusjakelusopimusten velvoitteet, jotka Irlannin sanomalehtikustantajat ovat määränneet Yhdistyneeseen kuningaskuntaan suuntautuvaa jakelua varten, johtuisivat yhteisön kilpailusääntöjen vastaisesta menettelystä. Sitä paitsi on syytä huomata, että Yhdistyneen kuningaskunnan ja Irlannin välisen painotuoteviennin

kuljetusmaksut on voitu määrätä tukkumyyjille koituvien ylimääräisten kuljetus- ja jakelukulujen peittämiseksi. Yhdistyneen kuningaskunnan kilpailuvirasto on ryhtynyt arvioimaan, vastaavatko kuljetusmaksut todella sanomalehtien tukkumyyjille koituvia kaupallisia ja taloudellisia jakelukuluja.

Komissio seuraa tiiviisti, miten sanoma- ja aikakauslehtien jakelun rajatylittävä hinnoittelu kehittyy EU:ssa yhteisön kilpailusääntöjen kannalta. Se on myös lähestynyt Irlannin ja Yhdistyneen kuningaskunnan kilpailuviranomaisia, jotta asiaa voitaisiin arvioida entistä perusteellisemmin.

(1) Ks. OFT:n arvio Internet-osoitteesta http://www.oft.gov.uk/news/press+releases/2002/pn+02-02.htm.

(2) Komission asetus (EY) N:o 2790/1999, annettu 22 päivänä joulukuuta 1999, EY:n perustamissopimuksen 81 artiklan 3 kohdan soveltamisesta tiettyihin vertikaalisten sopimusten ja yhdenmukaistettujen menettelytapojen ryhmiin (EYVL L 336, 29.12.1999).

(3) Komission tiedonanto Suuntaviivat vertikaalisista rajoituksista (EYVL C 291, 13.10.2000).

(4) Asia 243/83, SA Binon & Cie v. SA Agence et messageries de la presse, yhteisöjen tuomioistuimen tuomio 3. heinäkuuta 1985 (Kok. 1985, s. 2015).